Nanchang

Nanchang (xinès: 南昌, pinyin: Nánchāng) és una ciutat-prefectura, la capital de Jiangxi, província del sud-est de la República Popular de la Xina. Està situada a uns 60 km del riu Yangtze a la vora del riu Gan. Nanchang és coneguda pel Pavelló Tengwang, edifici de l'any 653 i per la Plaça del poble de Nanchang, la segona plaça més gran de la Xina, després de la Plaça de Tiananmen de Pequín. Nanchang té 1,934,445 habitants, i la seva àrea metropolitana en té 1,990,184. Història L'any 201 aC, en l'època de la dinastia Dinastia Han, es va construir la ciutat anomenada Gàn (赣). L'any 589 dC, en l'època de la Dinastia Sui, la ciutat va passar a dir-se Hongzhou (洪州), i després Nanchang. L'any 653 dC, es va construir el Pavelló Tengwang. L'any 675 dC, Wang Bo (王勃) va escriure el clàssic "Tengwang Ge Xu". Aquest llibre va fer famosa la ciutat i el pavelló. L'edifici ha estat destruït i reconstruït diverses vegades al llarg de la història. L'edifici actual va ser reconstruït l'any 1980 després de ser destruït l'any 1929 durant la guerra civil xinesa. L'any 1927 va haver-hi l'aixecament de Nanchang. L'any 1939, hi va ocórrer la batalla de Nanchang. Geografia Nanchang es caracteritza per estar situada entre muntanyes i aigua: té la serralada Meiling (Meiling Xishan) a l'oest i el riu Gan travessa la ciutat. El paisatge urbà està esquitxat per dos rius i vuit llacs, i es troba a la vora del llac Poyang, el llac d'aigua dolça més gran de la Xina. Amb una superfície humida que arriba al 55%, una superfície d'aigua del 29,78% i una taxa de cobertura verda urbana del 43%, la ciutat és coneguda com la "Perla del llac Poyang" i la "Capital xinesa de l'aigua". Economia Nanchang és un centre de distribució de la producció agrícola de la provincia de Jiangxi. Molta de la seva indústria està relacionada amb la fabricació d’avions, d’automòbils, la metal·lúrgia, l’electromecànica, els tèxtils, l’enginyeria química, la medicina tradicional xinesa, i la indústria farmacèutica entre d’altres. La companyia Ford té una planta a Nanchang, que forma part de la seva joint venture (associació) amb Jiangling Motor on es construeixen les furgonetes Ford Transit. Estudis superiors (universitats) Jiangxi University of Finance and Economics (江西财经大学) (fundada el 1923) Nanchang University (南昌大学) Jiangxi Normal University (江西师范大学) Jiangxi Agricultural University (江西农业大学) East China Jiaotong University (华东交通大学) Nanchang Institute of Aeronautical Technology (南昌航空工业学院) Jiangxi Institute of Traditional Chinese Medicine (江西中医学院) Personatges il·lustres Jiang Shiquan (1725-1784) poeta i dramaturg Menjar gourmet de Nanchang Els fideus d'arròs a l'estil de Nanchang (南昌拌粉) són un plat tradicional molt popular a Nanchang, a la província de Jiangxi. Es preparen bullint fideus d'arròs d'alta qualitat, que després es barregen amb una combinació d'ingredients com salsa de soja, vinagre, all picat, oli picant, raves secs i cacauets. Aquest plat és molt apreciat pel seu gust intens i la seva textura elàstica, i és una opció molt comuna a l'hora d'esmorzar per als habitants de la ciutat. La sopa de test de Nanchang (南昌瓦罐汤) és un plat tradicional molt popular a Nanchang, a la província de Jiangxi. Es prepara posant petits pots de ceràmica amb ingredients i brou dins d'un recipient gran on es cuinen a foc lent durant moltes hores. Aquest mètode de cocció permet que la sopa conservi el gust natural dels ingredients i que la carn quedi molt tendra. Hi ha moltes varietats, com la sopa de carn picada o la sopa de costelles amb lotus. A Nanchang, és molt habitual menjar aquesta sopa a l'hora d'esmorzar, sovint acompanyada de fideus d'arròs. L'albergínia amb carn picada a l'estil de Nanchang (肉末茄子) és un plat tradicional de la gastronomia de la ciutat. La tècnica de tall consisteix a fer incisions a l'albergínia sense separar-la, un mètode que permet que absorbeixi millor el gust dels ingredients durant la cocció. Per preparar-la, l'albergínia es fregeix prèviament i després es cuina en un wok amb carn picada, all i bitxo en pols, que li dona el seu característic toc picant. Finalment, s'hi afegeix una mica de salsa de soja i aigua per acabar de coure-la. És un plat habitual a les llars de Nanchang, valorat per la seva textura suau i el seu sabor intens, i se sol servir com a acompanyament de l'arròs blanc. Lihao amb cansalada curada (藜蒿炒腊肉) és un plat tradicional de Nanchang, a la província de Jiangxi. Està elaborat principalment amb Lihao (una planta aquàtica d'aroma fresc i textura cruixent) i cansalada curada (Larou). La tècnica de preparació consisteix a saltejar a foc viu les tiges tendres del Lihao amb les làmines de cansalada, cosa que permet que el greix de la carn aporti sabor i humitat a la planta. És un plat molt apreciat a la regió, especialment durant la primavera, i es considera una de les especialitats més representatives de la cuina local. Enllaços externs Web oficial (en xinès) Arxivat 2007-06-18 a Wayback Machine. El dialecte de Nanchang TravelChinaGuide.com – Guia de Nanchang Jiangxi Agricultural University Una introducció a Nanchang de la revista americana Newsweek Referències